Skoksyfers oor padsterftes bekendgemaakArgieffoto: Departement van verkeersveiligheid Dipuo Peters, minister van vervoer, het tydens ŉ mediakonferensie bekendgemaak altesaam 1 714 sterftes is tydens die 2016-’17-feestyd aangeteken, 5% meer as dieselfde tydperk verlede jaar. In die Oos-Kaap, Noordwes, Noord-Kaap en Wes-Kaap was daar ŉ afname in die provinsiale padsterftesyfers, terwyl die ander provinsies ŉ verhoging getoon het. In KwaZulu-Natal en die Vrystaat het daar onderskeidelik 18% en 17% meer mense op die paaie gesterf. Daarenteen het die Oos-Kaap ŉ afname van 20% in padsterftes getoon, die Noordwes 8%, die Wes-Kaap 6% en die Noord-Kaap 5%. Passasiers het 40% van die landwye sterftes op die paaie uitgemaak, voetgangers 34%, bestuurders 24% en fietsryers 2%. Peters meen onbevoegde en roekelose bestuurders is die grootste oorsaak van die afgelope feestyd se padongelukke. “Hoewel ons in ag neem dat langnaweke ŉ groot uitdaging in terme van padveiligheid stel en dat reënweer ŉ bydraende faktor is, moet ons ook aanvaar dat die bevoegdheid van bestuurders in die meeste gevalle veel te wense gelaat het,” het sy gesê. “In die meeste noodlottige ongelukke was daar slegs ŉ enkele motor wat omgeslaan of motors wat trompop gebots het, wat dui op die onbevoegdheid van bestuurders om voertuie te beheer.” Sy het gesê ligte voertuig het 49% van al die ongelukke uitgemaak, gevolg deur ligte afleweringsvoertuie met 18% en minibusse met 10%. Volgens Peters was daar ŉ sterk teenwoordigheid van verkeersbeamptes op die paaie met 432 padblokkades oor die hele land. Altesaam 453 263 boetes is aan motoriste uitgereik, 6 805 onpadwaardige voertuie is geskrap en 2 501 voertuie is geskut. Altesaam 9 175 bestuurders is in hegtenis geneem, van wie 18 mense vasgetrek is nadat hulle die spoedgrens teen tussen 182 km/h en meer as 200 km/h oorskry het. Die grootste jaagduiwel is in Gauteng in hegtenis geneem toe hy op die R21 naby Tshwane 239 km/h met sy Mercedes Benz-motor gery het. Die meeste van die inhegtenisnemings (5 943 of 65%) was motoriste wat onder die invloed van alkohol bestuur het. Peters het gesê dronkbestuur is een van die grootste euwels op die paaie en het ŉ beroep op motoriste gedoen om hierdie en ander roekelose en nalatige optrede te staak.